stanford-oval/wikipedia huggingface dataset:
קימברלי (אוסטרליה)
דמוגרפיה

אוכלוסיית קימברלי מונה כ-41,000 תושבים, וגדלה ב-4.8% בשנה בממוצע, בערך פי 3 מכלל אוסטרליה המערבית.
תושבי האזור פזורים בצורה אחידה על פני האזור למעט 3 ערים מרכזיות בהן למעלה מ-2,000 תושבים: ברום (15,000), דרבי (3,600) וקונונורה (5,000) שאר התושבים פזורים בעיירות קטנות הממוקמות על הדרכים.

33% מתושבי האזור הם אבוריג'ינים.
פוליטיקה

פרק זה לוקה בחסר. אנא תרמו לוויקיפדיה ו.
גאוגרפיה

אזור קימברלי משתרע על שטח של כ-423,517 קילומטר רבוע, (שטח הגדול פי 19 משטחה של מדינת ישראל ופי 3 משטחה של אנגליה.)
בצפון קימברלי קיים רכס הרים תלול ומחורץ העשוי אבן גיר, שתלוליותיו האופייניות נוצרו על ידי חריצת רוחות המונסון את ההרים. בקצהו הדרומי של האזור משתנים פני השטח והופכים להיות רמה ירוקה האופיינת לאזורים טרופיים ומשמשים לרעיית בקר. באזור זה הקרקע עשויה אבן חול רכה, הנתונה לסחופת גשמים רבה, דבר הגורם להצפות כבישים תכופות. מרבית שטחי החוף בצפון האזור קשים לרחצה עקב היותם מסולעים, וניתן למצוא שם מפלים רבים, בהם מפלי מיצ'ל הידועים. מערב האזור נוח יותר וניתן לגשת לחוף, אולם גם שם ייתכנו שינויי גאות ושפל משמעותיים.
גאוגרפיה > אקלים

האקלים של קימברלי הוא טרופי ו-90% מהמשקעים יורדים בעונה שבין חודש נובמבר לאפריל. כמות המשקעים השנתית היא הגבוהה במערב אוסטרליה. בעונה היבשה, ממאי עד אוקטובר, רוחות דרום מזרחיות גורמות לימים חמימים ושטופי שמש וללילות קרירים. מאז 1967 נרשמו באזור עליות חדות של עד 250 מ"מ גשם בשנה. מחקרים לאחרונה מצביעים על הזיהום המוגבר באסיה כגורם המרכזי לעליית כמות המשקעים ולאו דווקא ההתחממות הגלובלית. בשנים 1997 ו-2000 ירדו באזור גשמים כבדים במיוחד שגרמו להצפות קשות ושיבושי תנועה קשים במיוחד.
קימברלי הוא אחד האזורים החמים ביותר באוסטרליה עם טמפרטורה שנתית ממוצעת של C°‏ 27.
גאוגרפיה > קו החוף

קו החוף הצפוני של קימברלי מפורץ מאוד וההרים גולשים לתוך הים, הנהרות נשפכים לים במפלים קוצפים ובמרבית המקומות אין גישה ישירה לים. החוף המערבי מעט יותר נגיש לכלי רכב אולם גם שם תופעת הגאות והשפל משפיעה מאוד על קו החוף וישנה נסיגה משמעותית.
קיימים מספר חופים המאפשרים גישה קרובה לקו המים, חלקם בתשלום. חופי אזור קימברלי מתאפיינים בחול לבן וים כחול ובתולי.
כלכלה

פרק זה לוקה בחסר. אנא תרמו לוויקיפדיה ו.
ראו גם

גדר הארנבים האוסטרלית
אוסטרליה המערבית
תוכנית קימברלי
פארק לאומי בקימברלי 
בתמונה ניתן לראות את השכבות מהן מורכבת אבן החול האופיינית למקום.
לורה אלברטה לינטון

| --- | --- |

לורה אלברטה לינטון, על שמה קרוי המינרל לינטוניט.
 לידה:  8 באפריל 1853 Alliance, ארצות הברית 
 פטירה:  1 באפריל 1915 (בגיל 61) רוצ'סטר, ארצות הברית 
 ענף מדעי:  כימיה, רפואה
 מקום לימודים:  אוניברסיטת מינסוטה
 מוסדות:  קולג' לומברדית 
 תרומות עיקריות
 בכימיה: גילוי לינטוניט, ברפואה: יסוד תחום הריפוי בעיסוק
 חתימה:   
 
לורה אלברטה לינטון (באנגלית: Laura Alberta Linton;‏ 8 באפריל 1853 – 1 באפריל 1915) הייתה כימאית ורופאה אמריקאית.
ראשית חייה וחינוך

לינטון נולדה במחוז מאהונינג, אוהיו, ב-8 באפריל 1853. היא בתם הבכורה של ג'וזף וכריסטינה לינטון שהיו קוויקרים. המשפחה עסקה בחקלאות באוהיו, פנסילבניה וניו ג'רזי לפני שהתיישבה במחוז וואבאשה, מינסוטה. לינטון סיימה את בית הספר של Winona בשנת 1872, והמשיכה ללמוד באוניברסיטת מינסוטה, ושם סיימה תואר ראשון בכימיה.
קריירה > קריירה בכימיה

במהלך השנה האחרונה שלה בקולג', לינטון ניתחה דגימות של מינרל מהחוף הצפוני של אגם סופיריור שנאספו על ידי המורים שלה, סטיבן פארנום פקהאם וכריסטופר וו. הול. המינרל היה דומה לתומסוניט (אנ'), אך לינטון מצאה מאפיינים פיזיקליים ייחודיים, וביניהם מבנה גבישי וצבע. כאשר פרסמו את תיאור המינרל, פקהאם והול קבעו שהוא סוג מיוחד, וקראו לו על שמה לינטוניט כהוקרה ל"מאמץ והמיומנות הסבלנית של לינטון".
לאחר שסיימה את לימודיה, לינטון לימדה שנתיים בבית ספר תיכון בלייק סיטי, מינסוטה. לאחר מכן בילתה לינטון שנתיים בפרובידנס, רוד איילנד, וסייעה שם לפקהאם בכתיבת הדו"ח שלו על "הייצור, הטכנולוגיה והשימושים של נפט ומוצריו" עבור מפקד האוכלוסין של ארצות הברית ב-1880. ב"מכתב ההגשה" של הדו"ח, פקהאם מודה ללינטון, "אשר להישגיה המגוונים אני חב על רבים מהתרגומים והאיורים המוסיפים שלמות וקישוט ליצירה..."
בשנת 1882, לינטון למדה כימיה במכון הטכנולוגי של מסצ'וסטס במשך שני סמסטרים אך לא השלימה את הלימודים לתואר שני. בעשר השנים הבאות לימדה לינטון בבית הספר התיכון המרכזי של מיניאפוליס במיניאפוליס, מינסוטה, כראשת המחלקה המדעית.
בסביבות 1894, לינטון חזרה למחקר כימי, במיוחד לחקר אספלטום. היא השיגה דגימות למחקרה מפקהאם, שהיה קשור לחברת ה־Union Oil Company of California. בשנים 1895–1896 לינטון למדה באוניברסיטת מישיגן, אך לא קיבלה תואר. עבודתה על אספלטום הופיעה בשני מאמרים שפורסמו על ידי האגודה האמריקנית לכימיה ב-1894 וב-1896. היא זכתה להערכה בזכות עבודתה האנליטית הקפדנית, בהירות הצגת הממצאים והחשיבות המסחרית של המחקר. מאמר שלישי, שנכתב יחד עם פקהאם, הופיע גם הוא ב-1896 והיה הבסיס לעדות מומחים שניתנה בתביעה חשובה.
קריירה > קריירה ברפואה

לאחר מכן עזבה לינטון את תחום הכימיה ופתחה בקריירה ברפואה.
מ-1895 עד 1900, לינטון הייתה עוזרת מחקר בפיזיולוגיה ובכימיה פיזיולוגית באוניברסיטת מינסוטה וקיבלה תואר MD ממוסד זה בשנת 1900.
מיד לאחר סיום הלימודים קיבלה לינטון משרה בבית החולים רוצ'סטר, במקומה של אחותה שרה, שבריאותה הייתה לקויה. לינטון עבדה בבית החולים בחמש עשרה השנים האחרונות לחייה. היא תרמה שתי תרומות משמעותיות לבית החולים. ראשית, היא העבירה קורס לאחיות על עקרונות התזונה; שנית, לינטון הקימה תוכנית למטופלות חולות נפש, שבמסגרתה הן הועסקו בעבודת רקמה ומלאכת יד. זו הייתה אחת מתוכניות האשפוז הראשונות אי פעם שהשתמשו בריפוי בעיסוק.
לינטון הייתה חברה באיגוד האמריקאי לקידום המדע ובאגודה לקידום נשים.
אחרית ימיה ומותה

לינטון מתה ב-1 באפריל 1915 ברוצ'סטר, מינסוטה.
פרסומים נבחרים

Linton, Laura A. (בדצמבר 1894). "On the Technical Analysis of Asphaltum". Journal of the American Chemical Society. 16 (12): 809–822. doi:10.1021/ja02110a005. {{cite journal}}:  (עזרה)
Linton, Laura A. (במרץ 1896). "On the Technical Analysis of Asphaltum, No. 2". Journal of the American Chemical Society. 18 (3): 275–279. doi:10.1021/ja02089a013. {{cite journal}}:  (עזרה)
Peckham, Stephen Farnum; Linton, Laura A. (1 במרץ 1896). "On Trinidad Pitch". American Journal of Science. 4. 1 (3): 193–207. Bibcode:1896AmJS....1..193P. doi:10.2475/ajs.s4-1.3.193. {{cite journal}}:  (עזרה)
הערות שוליים

1 2 3 4 5 6 7 8 9 10  Mary R. S. Creese and Thomas M. Creese, LAURA ALBERTA LINTON (1853-1915): AN AMERICAN CHEMIST, American Chemical Society
1 2  Willard, Frances E.; Livermore, Mary A. (1967). A Woman of the Century: Fourteen Hundred Seventy Biographical Sketches Accompanied by Portraits of Leading American Women in All Walks of Life. Detroit, MI: Gale Research. pp. 463–464.
1 2 3  James Terry White, The National Cyclopaedia of American Biography, J.T. White, 1904, עמ' 1, 62-63
↑  Peckham, S. F. (1884). Report of the Production, Technology, and Uses of Petroleum and Its Products (PDF). Washington, DC: Government Printing Office. p. viii. נבדק ב-15 בפברואר 2016. {{cite book}}:  (עזרה)
↑  ראה קישורים חיצוניים
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "לורה אלברטה לינטון".
כוכב תועה

כוכב תועה (באנגלית: Intergalactic Star או Intracluste Star או Rogue Star) הוא כוכב שהתנתק מהגלקסיה, ולא משויך לאף גלקסיה אחרת, לרוב כתוצאה מאינטראקציה עם גרם שמיים אחר.
קבוצת הכוכבים התועים הראשונה התגלתה בצביר הגלקסיות "הבתולה" בשנת 1997, באמצעות טלסקופ החלל "האבל". הכוכבים בה היו הכוכבים הראשונים בהיסטוריה שהתגלו במרחק של יותר מ-300,000 שנות אור מהגלקסיה הקרובה ביותר אליהם.
בצביר הבתולה

ב-14 בינואר 1997 הופרכה האמונה כי כוכבים נמצאים רק בגלקסיות עם גילוי הכוכבים התועים הראשון על ידי טלסקופ החלל "האבל". אוכלוסיית הכוכבים התועים הראשונה שהתגלתה נמצאה בצביר הבתולה, כ-60 מיליון שנות אור מכדור הארץ, ומורכבת מכוכבים שנפלטו מהגלקסיות הקודמות שלהן. באותה שנה התגלו 600 כוכבים תועים, כולם ענקים אדומים, והחוקרים שיערו כי ישנם כוכבים תועים נוספים החבויים באזור זה, שאורם חלש מכדי ש"האבל" יוכל להבחין בהם. מאוחר יותר אכן התגלו כוכבים שכאלה.
מחקרים מצביעים[דרושה הבהרה] על כך שאוכלוסיית הכוכבים התועים מהווה כ-10% ממסתו של צביר הבתולה, ששיעורה עומד על כטריליון מסות שמש.
סיבות להיווצרות כוכב תועה

גובשו מספר תאוריות אפשריות לגבי תהליך היווצרותם של כוכבים תועים:
סיבות להיווצרות כוכב תועה > סופרנובה

כאשר כוכב שנמצא במערכת מרובת כוכבים קורס ועובר סופרנובה, שאר הכוכבים במערכת עשויים להאיץ מאוד כתוצאה מעוצמת הפיצוץ. אם מהירות התנועה של הכוכבים מספקת על מנת שיתגברו על ההשפעה הכבדתית של הגלקסיה בה הם נמצאים, הם נחלצים ממנה וממשיכים למרחב הבין גלקטי. מרגע שיצאו הכוכבים מהגלקסיה בה נוצרו, מרכז המסה של הגלקסיה אינו יכול עוד להשיבם, והם נחשבים לכוכבים תועים.
סיבות להיווצרות כוכב תועה > אינטראקציה עם חור שחור

כוכבים שנמצאים במערכת מרובת כוכבים עשויים לצאת מגלקסיית האם שלהם באמצעות אינטראקציה עם חורים שחורים. כאשר מערכת מרובת כוכבים מתקרבת לחור שחור במידה מספקת, אחד הכוכבים במערכת נשאב לחור השחור, ושאר הכוכבים מאיצים מאוד עד שהם מגיעים למהירות אדירה, כתוצאה מ"אפקט הכבידה הקיצונית" (באנגלית: the extreme gravitational effect). אותם כוכבים מגיעים למהירות מספיק גבוהה על מנת לצאת מהגלקסיה שלהם, ואכן הם יוצאים מהגלקסיה שלהם ונהפכים לכוכבים תועים. כוכבים תועים שיצאו מהגלקסיות שלהם באופן זה נקראים "כוכבי מהירות על" (באנגלית: hyper-velocity stars).
סיבות להיווצרות כוכב תועה > אינטראקציה בין גלקסיות

ככל הנראה, הדרך הנפוצה ביותר בה כוכבים יוצאים מהגלקסיות שלהם והופכים לתועים היא אינטראקציה בין גלקסיות. כאשר גלקסיות נפגשות חלק מהכוכבים שבהן יוצאים מהן במהירות גבוה אל החלל, כתוצאה משינויי במכלול הכוחות הכבדתיים הפועלים על אותם כוכבים, דבר שיכול לשנות באופן דרסטי את מהירותם וכיוון תנועתם, ואף לגרום להם לצאת מהגלקסיה שלהם, כפי שקורה לאותם כוכבים.
סיבות להיווצרות כוכב תועה > היווצרות מחוץ לגלקסיה

עד כה לא תועד כוכב תועה שנוצר מחוץ לגלקסיה, וככל הנראה הדבר גם לא אפשרי. כוכבים נוצרים מהתגבשות עננות גז ואבק גדולות מאוד, תהליך שקיים אך אינו נפוץ מחוץ לגלקסיות. בנוסף, נדרש גורם שיפזר את העננות, כדי שיתגבשו לצורה חדשה. פיזור כזה להיגרם בתוך גלקסיות, למשל באמצעות גליי הלם המופיעים בעקבות סופרנובות. אולם בחלל הבין-גלקטי אין גליי הלם כאלה, ולכן הסיכוי להיווצרות כוכב מחוץ לגלקסיה נמוך מאוד.
תנועה

בניגוד לכוכבים שנמצאים בגלקסיות, שנעים סביב מרכז הגלקסיה בה הם נמצאים, תנועתם של כוכבים תועים לא מושפעת רק מגלקסיה אחת, אלא ממצבור גרמי השמיים שנמצאים סביבם, ועל כן כוכבים תועים נעים סביב מרכז המסה של כל גרמי השמים שנמצאים בסביבתם (לדוגמה, כוכבים תועים שנמצאים בצביריי גלקסיות ינועו סביב מרכז המסה הכולל של כול צביר הגלקסיות).
ההבדל בין כוכב תועה לכוכב לכת תועה

יש להבדיל בין כוכב תועה לכוכב לכת תועה, כיוון שמדובר בשני סוגים שונים של גרמי שמיים. ניתן להבדיל ביניהם בשני אופנים עיקריים:
לכוכבים התועים תכונות זהות לאילו של כוכבים רגילים, ועל כן הם מבצעים היתוך גרעיני של מימן (מלבד ננסים חומים, אולם הם יוצאי דופן), בניגוד לכוכבי לכת תועים, שלא מבצעים היתוך גרעיני כלל, מתוקף היותם כוכבי לכת.
כוכבי לכת תועים לא קשורים כבדתית לכוכב מסוים, ונעים כגוף עצמאי במרחב. בעוד שכוכבים צריכים להיות מנותקים מגלקסיות על מנת להיחשב לכוכבים תועים. המשמעות היא שכוכבי לכת תועים יכולים להימצא בתוך גלקסיות, וזה אף המקרה הסביר, בניגוד לכוכבים תועים שבהכרח מנותקים מהגלקסיה.
דוגמאות

עד כה, התגלו מספר אוכלוסיות של כוכבים תועים מלבד אוכלוסיית הכוכבים התועים בצביר הגלקסיות "הבתולה". לפניכם כמה מהן:
בצביר הגלקסיות "פורנקס": בשנות ה-90 המאוחרות של המאה ה-20, התגלתה אוכלוסיית כוכבים תועים בצביר הגלקסיות "פורנקס". קבוצת כוכבים זו התגלתה על ידי נאס"א. לפני גילוי אוכלוסיית הכוכבים התועים עצמה באזור זה, חוקרים ערכו עליו כמה תצפיות שחלקן עסקו במיפויי מיקומם של גרמי השמיים הנמצאים בו. תצפיות אילו החלו להיערך על האזור כבר מתחילת שנות ה-90.
בפאתי שביל החלב: בשנת 1988 הוצע מודל של גלקסיית שביל החלב, לפיו כל 100,000 שנים בממוצע החור השחור שבמרכז שביל החלב פולט כוכב אחד אל מחוץ לגלקסיה, בהתחשב בכך שכוכבים בגלקסיות נעים סביב מרכזן ועם הזמן גם מתקרבים עליו, ובהתחשב בכך שכוכבים יכולים להיפלט מהגלקסיות שלהם כתוצאה מאינטראקציה של מערכת מרובת-כוכבים עם חור שחור. בשנת 2012 דווח בגיליון של כתב העת "Astronomical Journal" כי נמצאה קבוצה של יותר מ-675 כוכבים בפאתי שביל החלב. בכתב העת טוענים שכוכבים אילו נמצאים כעת בדרכם אל מחוץ לשביל החלב, כתוצאה מאינטראקציה עם חור שחור, והם עומדים לבסס את מקומם בתווך הבין-גלקטי שבין שביל החלב לגלקסיית אנדרומדה ככוכבים תועים, או ככוכבי מהירות גבוהה (hyper-velocity stars) מבחינה יותר ספציפית. הגילוי של אותם כוכבים מגבה את המודל של פליטת כוכבים מגלקסיית שביל החלב כתוצאה מאינטראקציה עם חור שחור שהוצע בשנת 1988.
דוגמאות > כוכבים תועים ספציפיים

לפניכם תיאור של כמה כוכבים תועים שהתגלו:
HIP 85605: כוכב תועה זה נמצא בקבוצת הכוכבים הרקולס, הנמצאת במרחק של בערך 16 שנות אור מכדור הארץ. מחקר שנערך קרוב לשנת 2015 קובע שאותו כוכב נמצא במסלול שעובר קרוב מאוד למערכת השמש. על פי חישובים שנערכו במהלך המחקר, אותו כוכב יעבור במרחק של 0.04 פארסק או 8,000 יחידות אסטרונומיות ממערכת השמש, בערך בעוד כ־240,000 עד 470,000 שנים מהיום. על אף שמהמחקר נובע שאותו כוכב לא ישפיע על תנועת כוכבי הלכת במערכת השמש או על תנועת השמש, ישנה אפשרות שהוא יעבור קרוב לעננת אורט, וישפיע על העצמים הנמצאים בה. דבר זה יכול לפגוע בכדור הארץ, כיוון שאינטראקציה כבדתית של HIP 85605 עם עננת אורט יכולה להוביל לחדירה של עצמים מתוך העננה אל מערכת השמש עצמה כתוצאה משינויי מסלול תנועתם בגלל שינויי מכלול הכוחות הכבדתיים הפועלים אליהם, כתוצאה ממעבר של HIP 85605 לידם. אותם עצמים יחדרו למערכת השמש וינועו בתוכה, ואולי אף יפגעו בכוכבי לכת. אפשרי שחלק מאותם עצמים יתקרבו מידי לכדור הארץ וישפיעו עליו, ואף יתנגשו בו, דבר שיכול לגרום לאירוע הכחדה המוני נוסף על כדור הארץ, בעל פוטנציאל להכחדת האנושות, אם היא עדיין תתקיים עליו בשלב זה.
SDSS J090745.0+024507: כוכב תועה זה הוא כוכב המהירות הגבוהה (hyper-velocity stars) הראשון שהתגלה. הוא התגלה בשנת 2005 באמצעות טלסקופ באריזונה. אותו כוכב נמצא בפאתי שביל החלב, שם הוא נע במהירות של בערך 850 קילומטרים לשנייה או 528 מיל לשנייה, יותר מפי שניים מהמהירות הנדרשת לגוף כלשהו על מנת להימלט משביל החלב. על אף שכוכב זה עדיין נמצא בשביל החלב, ניתן להחשיב אותו ככוכב תועה, כיוון שידוע שהוא היה שותף באינטראקציה כבדתית עם חור שחור שגרמה לו להגיע למהירות גבוה מספיק על מנת להימלט משביל החלב. חוקרים משערים כיום שכוכב זה יעזוב לחלוטין את שביל החלב בערך בעוד 80 עד 100 מיליון שנים.
תרומה למחקר בתחומים אחרים

גילויי הכוכבים התועים מסייע במחקר של נושאים מסוימים במדעי החלל לצורך מדידת מרחקים ומיפויי של השפעות אנרגיה באזורים מסוימים. למשל, הגילויי בצביר "הבתולה" מסייע לחוקרים למפות את התפלגות החומר האפל בצביר גלקסיות זה. דוגמה נוספת, מספר כוכבים תועים שהתגלו הם ענקים אדומים בהירים מאוד, ועל כן ניתן להשתמש בהם לצורך כיול מרחקים. מדידות כאלו יכולות לסייע למחקרים בנוגע להתרחבות היקום.
ראו גם

כוכב לכת תועה
יצחק ברקוביץ (קצין משטרה)

| --- | --- |

נצ"מ יצחק ברקוביץ, 1980. צלם: דודו גרינשפן
 לידה:  16 בפברואר 1933 רומניה 
 פטירה:  1 באפריל 1982 (בגיל 49) 
 תאריך עלייה:  1948
 מדינה:  ישראל 
 בת זוג:  שרה לבית זיסמן
 תקופת הפעילות:  1953–1981 (כ־28 שנים)
 דרגה:    ניצב משנה
 תפקידים בשירות
 מפקד תחנת באר שבע; רל"ש מפקד מרחב נגב; קצין אח"ק נגב; מפקד מרחב נגב; ראש צוות הקמת מרחב לכיש
 עיטורים
   עיטור השירות
 תפקידים אזרחיים
 יו"ר מטה שעת חירום במד"א ומ"מ מנהל מחוז דרום של מד"א
 
יצחק ברקוביץ (16 בפברואר 1933 – 1 באפריל 1982) היה קצין בדרגת ניצב משנה במשטרת ישראל, בעל עיטור השירות במשטרה. שימש מפקד מרחב נגב וראש צוות הקמת מרחב לכיש. לאחר שירותו במשטרה שימש יו"ר מטה שעת חירום במד"א ומ"מ מנהל מחוז דרום של מד"א.
ביוגרפיה

נולד ברומניה, בן זקונים למשפחה בת שמונה ילדים. עבר את מוראות השואה בגטו שבעיר פלטיצ'ן ברומניה. ב-1946 נשלח לחוות הנוער הציוני בעיר אפלדורן שבהולנד, באמצעות ארגון הג'וינט היהודי. משם עלה בגיל 15 לישראל ב-1948 במסגרת עליית הנוער, באוניית המעפילים "נגבה", ונשלח לקיבוץ גבעת השלושה.
בשנת 1949 הצטרף לאחיו בבאר שבע. ביקש להתקבל לעבודה בסולל בונה אך נדחה. דוד טוביהו, שהיה מנהל סולל בונה, ולימים ראש העיר הראשון של באר שבע, שלח אותו בחזרה לקיבוץ גבעת השלושה בדרישה שיסיים את לימודיו בקיבוץ, ורק לאחר מכן יקבלו לעבודה.
ברקוביץ התגייס לצה"ל ושירת כסמל ביחידה מיוחדת בעוג'ה אל-חפיר ליד גבול מצרים. במהלך שירותו הצבאי התחתן עם שרה לבית זיסמן. לזוג נולדו חמישה ילדים. התגורר בבאר שבע.
ביוגרפיה > שירותו במשטרה

לאחר שהשתחרר מהצבא התגייס באוגוסט 1953 למשטרת ישראל. תפקידיו במשטרה: 1953 עד 1966 – סייר, חוקר, רכז מודיעין ובלש; 1966 עד 1972 – מפקד תחנת באר שבע; 1972 עד 1976 – רל"ש מפקד מרחב נגב; 1976 עד 1977 – קצין אח"ק נגב; 1978 עד 1981 – מפקד מרחב נגב; 1981 – ראש צוות הקמת מרחב לכיש.
ב-13 ביולי 1977 קיבל את "עיטור השירות" של משטרת ישראל מידי מפכ"ל המשטרה חיים תבורי. בתיאור הנימוקים לקבלת העיטור נכתב: "סגן ניצב יצחק ברקוביץ משרת במשטרת ישראל החל משנת 1953. בתקופת שירותו פעל סגן ניצב ברקוביץ רבות בתחום החקירות. הוא ניהל חקירות רבות וסבוכות והביא לגילוי עבריינים. בין חקירות אלו, גילוי מביימי שוד מלטשת יהלומים בקריית מלאכי בשנת 1964, גילוי מבצעי השוד בבנק לאומי בבאר שבע ורצח מנהל הסניף בשנת 1964, וגילוי רוצחו של נער בירוחם בשנת 1975."
הרצח בבנק לאומי, ב-6 בדצמבר 1964 היה מקרה הרצח הראשון שאירע במהלך שוד בנק בארץ. האירוע הכה בהלם את מערכת הבנקאות במדינה, והנהלת בנק לאומי החליטה להקציב פרס של 10,000 לירות למי שיביא לגילוי הרוצחים. יצחק ברקוביץ עמד בראש צוות החקירה שפיענח את תיק הרצח.
ביוגרפיה > לאחר פרישתו מהמשטרה

ב-1 בספטמבר 1981 פרש ברקוביץ מן השירות במשטרה והחל את לימודיו באוניברסיטת בן-גוריון, בחוג להיסטוריה. באוקטובר 1981 התמנה כיו"ר שעת חירום מד"א במחוז הדרום. בדצמבר של אותה שנה נתבקש על ידי מד"א לסייע כממלא מקום מנהל המחוז הדרומי של מד"א, תפקיד שמילא עד מותו באפריל 1982.
הובא למנוחות בבית העלמין הישן בבאר שבע .
הערות שוליים

↑  45 זכו בעיטורי המשטרה על גילויי אומץ ומעשי מופת , מעריב, 14 ביולי 1977
↑  נעצרו 3 חשודים בשוד היהלומים, הצופה, 28 ביולי 1964
↑  שוחרר החשוד השלישי בביום השוד , למרחב, 1 בספטמבר 1964
↑  נעצרו 2 חשודים ברצח מנהל הבנק בב"ש לפני שנתיים, למרחב, 21 באוגוסט 1966
↑  פסיכיאטר: יש לאשפז החשוד ברצח הילד מירוחם, מעריב, 4 בספטמבר 1975
↑  נעצרו שלושה חשודים ברצח מנהל הבנק בב"ש, דבר, 10 בדצמבר 1964
↑  "כתבנו בבאר שבע" מאת יצחק שתיל, בפרק "רצח בסניף הבנק", עמ' 41–46, הוצאת "סופת מדבר"  1991
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "יצחק ברקוביץ (קצין משטרה)".
קריסטן מקדונלד ריווט

קריסטן לי מקדונלד ריווט (באנגלית: Kristen Lee McDonald Rivet; נולדה ב-11 ביולי 1970) היא פוליטיקאית אמריקאית המכהנת כחברת בית הנבחרים של ארצות הברית מטעם מחוז הקונגרס השמיני של מדינת מישיגן. בשנים 2025-2023 כיהנה כחברת הסנאט של מישיגן מטעם מחוז הבחירה ה-35.
ביוגרפיה

מקדונלד ריווט נולדה ב-11 ביולי 1970 בפורטלנד שבמישיגן, שם גדלה יחד עם אחותה התאומה הלא-זהה, קארן מקדונלד. היא בעלת תואר ראשון בהיסטוריה מאוניברסיטת המדינה של מישיגן ותואר שני בחינוך ומנהל ציבורי מאוניברסיטת מישיגן-פלינט.
טרם כניסתה לפוליטיקה של ארצות הברית שימשה מקדונלד ריווט כראש הסגל של המפקח הכללי של מדינת מישיגן, מייקל פ. פלאנגן, וסגנית נשיא קרן סקילמן. תפקידה הפוליטי הראשון היה חברת מועצת האמנה של ביי סיטי שבמישיגן. לאחר מכן כיהנה כחברת מועצת ביי סיטי, כנציגת הרובע השני בעיר.
בנובמבר 2022 נבחרה אל הסנאט של מישיגן מטעם מחוז הבחירה ה-35, כאשר ניצחה את חברת בית הנבחרים של מישיגן ומועמדת המפלגה הרפובליקנית אנט גלן.
בבחירות 2024 התמודדה מקדונלד ריווט לבית הנבחרים של ארצות הברית במחוז הקונגרס השמיני של מישיגן, בעקבות פרישתו של נציג המחוז המכהן דן קילדי. בבחירות הכלליות גרפה 51.3% מקולות הבוחרים ונבחרה לבית הנבחרים האמריקאי. כהונתה החלה עם התכנסות הקונגרס ה-119 של ארצות הברית ב-3 בינואר 2025.
הערות שוליים

↑  דן צ'ולק, McDonald Rivet, Glenn share views in 35th State Senate District race, באתר Midland Daily News‏, 16 באוקטובר 2022 (באנגלית)
↑  דן צ'ולק, McDonald Rivet defeats Glenn for 35th District state senate seat, באתר Midland Daily News‏, 9 בנובמבר 2022 (באנגלית)
↑  אליסה בר, McDonald Rivet congressional win leaves Michigan state Senate seat vacant, באתר The Michigan Independent‏, 20 בנובמבר 2024 (באנגלית)
| --- | --- |
בקרת זהויות :  US Congress: M001237
מרק רגל

מרק רגל הוא סוג של מרק שמקורו במטבח התימני. מנת המרק מורכבת בעיקרה מרגלי בקר ועצמות מח, המבושלות במשך זמן רב עם מגוון תבלינים. המרק נחשב למנה עשירה ומזינה, המוגשת לרוב עם לחוח או אורז לבן.
מרק רגל משקף את המסורת התימנית בבישול, המתמקדת בשימוש במרכיבים עשירים ובבישול איטי המאפשר לטעמים להתמזג יחד. המנה נחשבת לחלק מהמטבח המסורתי ונפוצה בקרב קהילות תימניות בישראל וברחבי העולם.
הערות שוליים

↑  מתכון: מרק רגל תימני, באתר mako
דן אלדד

דן אלדד הוא עורך דין ישראלי אשר שימש כמנהל המחלקה הכלכלית בפרקליטות המדינה משנת 2013 עד 2021. שימש כממלא מקום פרקליט המדינה בחודשים פברואר–אפריל 2020. כיום עורך דין שותף בפירמת אלדד-פרץ ושות'.
ביוגרפיה

דן אלדד הוא בנם של הבמאי אילן אלדד והשחקנית דינה דורון.
למד בתיכון עירוני ד' בתל אביב, היה חניך ופעיל בתנועת הנוער "המחנות העולים" והתגייס לצה"ל, ושירת כלוחם בחטיבת הנח"ל. מאוחר יותר עבר קורס קציני מודיעין ושירת בחיל המודיעין, בסדיר ובמילואים.
סיים בהצטיינות תואר ראשון בפקולטה למשפטים באוניברסיטה העברית בירושלים, ועם סיום לימודיו עבד כמתמחה בפרקליטות מחוז ירושלים ואצל שופט בית המשפט העליון אהרן ברק. לאחר הסמכתו לעורך דין החל לעבוד בפרקליטות בשנת 1994. במהלך השנים עסק בעיקר בתחום הפלילי אך גם בתחומים המנהליים, הביטחוניים, האזרחיים והכלכליים. עבד בפרקליטות מחוז ירושלים בין השנים 1994–2005, מתוכן עבד כשנה כעוזרו של היועץ המשפטי לממשלה, אליקים רובינשטיין.
בהמשך שימש אלדד כממונה במחלקה הכלכלית וכמנהל תחום בכיר (דין משמעתי) בפרקליטות המדינה, וייצג את המדינה בתיקים פליליים, ביטחוניים, אזרחיים, מנהליים ובתיקי מיסים. בין היתר, טיפל בפרשות ביטחוניות באזור יהודה ושומרון, בהליכים בעניינו של מרדכי ואנונו לאחר שחרורו ממאסרו, בפרשת רשות המיסים, ובפרשת המרמה של שמאים נגד הביטוח הלאומי. עמד בראש הצוות של פרקליטות המדינה שליווה את חקירת פרשת הרפז.
מאז אפריל 2013 כיהן כמנהל המחלקה הכלכלית בפרקליטות, האחראית על טיפול בתיקים פליליים העוסקים בין היתר בשחיתות שלטונית ובפשיעה כלכלית. בין התיקים הידועים בהם טיפל במסגרת תפקידו: פרשיות צבי בר ודני דנקנר, ופרשת השחיתות בישראל ביתנו.
במסגרת תפקידו, יזם עו"ד אלדד לראשונה כינוס ראשי רשויות וערים חדשים שנבחרו בבחירות לרשויות המקומיות בשנת 2018. המפגש נערך על רקע ריבוי פרשיות השחיתות שבהם מעורבים ראשי רשויות, ובמהלכו ייעץ אלדד לראשי הרשויות איך להימנע מלהיכנס למצבים בהם ינסו גורמים שונים להכשילם במעשי שחיתות.
בפברואר 2020 מונה על ידי שר המשפטים אמיר אוחנה לממלא מקום פרקליט המדינה, למשך שלושה חודשים, ולאחריהם שב לתפקידו כמנהל המחלקה הכלכלית.
לימד בפקולטה למשפטים באוניברסיטת חיפה וכיהן כחבר בית הדין המשמעתי המחוזי של לשכת עורכי הדין, כחבר הוועדה הדנה בקובלנות משמעתיות נגד רופאים, וכחבר הצוות לחיזוק שלטון החוק וטוהר המידות בשלטון המקומי.
אלדד הוא סגן-אלוף (מיל'), בוגר הקורס הממלכתי הבכיר למודיעין, ותוכנית העמיתים לסגל הבכיר בשירות המדינה, ומשרת במילואים בפרקליטות הצבאית כיועץ לעניינים מיוחדים.